SET เสี่ยงไหลต่อตามตปท. วิตก “โควิด” กระทบศก. ฟากการเมืองไทยยังกดดัน
SET เสี่ยงไหลต่อตามตปท. วิตก “โควิด” กระทบศก. ฟากการเมืองไทยยังกดดัน
16 ต.ค. 2563

นายคณฆัส จิรเสวีนุประพันธ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า แนวโน้มการเคลื่อนไหวของดัชนีหุ้นไทยเช้านี้น่าจะอ่อนตัวลง แต่คงจะไม่ปรับตัวลงแรงเหมือนเมื่อวานนี้ ขณะที่ตลาดหุ้นทั่วโลกต่างปรับตัวลดลงทั้งตลาดสหรัฐและยุโรป โดยนักลงทุนยังรอติดตามปัจจัยจากสหรัฐในส่วนมาตรการเยียวยาเศรษฐกิจจากผลกระทบของสถานการณ์โควิด-19 การเลือกตั้งในสหรัฐ และการเข้าสู่ฤดูการประกาศผลประกอบการของบริษัทในสหรัฐ ส่วนในยุโรป ยังต้องติดตามสถานการณ์โควิด-19 ที่กดดันให้ตลาดหุ้นปรับตัวลง หลังนักลงทุนวิตกเกี่ยวกับผลกระทบทางเศรษฐกิจจากการดำเนินมาตรการล็อกดาวน์รอบใหม่ในยุโรป
ส่วนปัจจัยภายในประเทศยังต้องติดตามสถานการณ์การชุมนุมทางการเมือง ที่แม้จะมีการยุติการชุมนุมเมื่อวานนี้ แต่ก็มีการนัดรวมตัวครั้งใหม่ในวันนี้ รวมถึงต้องติดตามมาตรการกระตุ้นเศรษฐกิจภายในประเทศ และการทยอยประกาศผลประกอบการไตรมาส 3/63 ของกลุ่มสถาบันการเงินที่ล่าสุด บริษัท ทิสโก้ไฟแนนเชียลกรุ๊ป จำกัด (มหาชน) หรือ TISCO และ บริษัท บัตรกรุงไทย จำกัด (มหาชน) หรือ KTC ประกาศออกมาไม่ได้สะท้อนเชิงบวกต่อตลาดมากนัก ทำให้น่าจะทำให้มีแรงขายทำกำไรออกมากดดันตลาดอยู่
พร้อมให้แนวรับที่ 1,231 และ 1,230 ส่วนแนวต้านอยู่ที่ 1,250 และ 1,258 จุด